16DWทำนักลงทุนขาดทุนยับเยิน
นักลงทุนบาดเจ็บหนัก DW สัปดาห์นี้ร่วงแรงเกือบทั้งแผง BANP13CA เก่งอยู่ตัวเดียว พิษแคชบาลานซ์-หุ้นร่วง ใบสั่งใหม่ขัง SCC13CA
9 ต.ค. 2553

นักลงทุนบาดเจ็บหนัก DW สัปดาห์นี้ร่วงแรงเกือบทั้งแผง BANP13CA เก่งอยู่ตัวเดียว พิษแคชบาลานซ์-หุ้นร่วง ใบสั่งใหม่ขัง SCC13CA
สัปดาห์ที่ผ่านมาวันที่ 4-8 ต.ค. นักลงทุนที่นิยมเก็งกำไรใบสำคัญแสดงสิทธิอนุพันธ์อ้างอิงหุ้นสามัญ (DW) อาการร่อแร่ หลังจาก DW ที่จดทะเบียนในตลาดทั้งหมด 17 ตัว มีมากถึง 16 ตัวที่ราคารูดลงแรง ยกเว้น BANP13CA ที่แจกกำไรประมาณ 18.55% โดย TTA13CA ทรุดหนักที่สุด 55.30% เป็นเพราะตลาดหลักทรัพย์สั่งให้ DW 9 ตัวรวดต้องวางเงินสดทั้ง 100% ก่อนสั่งซื้อ (แคชบาลานซ์) ตั้งแต่วันที่ 4-22 ต.ค. 2553
ล่าสุด ตลาดหลักทรัพย์ได้สั่งให้ใบสำคัญแสดงสิทธิอนุพันธ์ในหุ้นของ บริษัท ปูนซิเมนต์ไทย ออกโดย บริษัทหลักทรัพย์ เคจีไอ (ประเทศไทย) รุ่น A (ประเภทสิทธิในการซื้อ) หรือ SCC13CA จะต้องวางเงินสดก่อนซื้อตั้งแต่วันที่ 11-29 ต.ค. 2553
มาร์เก็ตติง กล่าวว่า สาเหตุที่ DW ร่วงลงแรง นอกจากเจอคำสั่งแคชบาลานซ์แล้ว ภาวะตลาดหุ้นก็ไม่สดใส โดยสัปดาห์นี้ดัชนีปรับตัวลง 15.39 จุด ปิดที่ระดับ 963.19 จุด วันที่ 8 ต.ค.ที่ผ่านมา และมีผลให้ราคาหุ้นสามัญอ่อนตัวลง จึงมีผลกระทบต่อเนื่องถึงราคา DW และยังมีโอกาสที่จะปรับตัวลงต่อสัปดาห์หน้า 
น.ส.นฤมล อาจอำนวยวิภาส ผู้ช่วยกรรมการผู้จัดการ ฝ่ายธุรกิจตราสารอนุพันธ์ บล.เคจีไอ (ประเทศไทย) กล่าวว่า ความเคลื่อนไหวของ DW ในระยะหลังเริ่มปรับตัวลดลง ประเมินว่าเกิดจากหลายสาเหตุด้วยกัน ทั้งราคาที่เพิ่มสูงก่อนหน้า นักลงทุนจึงได้มีการขายทำกำไรและข่าวทางการจะเพิ่มมาตรการใช้ในการดูแลการลงทุน DW 
ด้านตลาดหุ้นวันสุดท้ายของสัปดาห์นี้ แม้นักลงทุนต่างชาติเข้ามาซื้อสุทธิถึง 2,872 ล้านบาท แต่ดัชนีหุ้นก็ลดลง 7 จุด ด้วยมูลค่าการซื้อขายบางตา 28,605 ล้านบาท เพราะนักลงทุนแห่ขายหุ้นออกมารุนแรงในช่วงบ่ายตามความกังวลเรื่องธนาคารแห่งประเทศไทยจะออกมาตรการมาดูแลค่าเงินบาทในช่วงสัปดาห์หน้า ขณะที่เงินบาทอ่อนค่ากว่าระดับ 30 บาทต่อเหรียญสหรัฐ และต่างชาติมีการขายสุทธิในตลาดตราสารหนี้ 2,897 ล้านบาท